الحمله الصليبية التامنه معروفه كمان بإسم حملة الملك لويس التانيه ( 1270 ) ، حمله عسكرية قادها لويس التاسع ملك فرنسا و راح بيها على تونس اللى كان عايز يخليها قاعدة يهاجم منها مصر اللى اتغلب فيها فى الحمله الصليبيه السابعه. بتتسمى الحمله دى كمان " حملة الملك لويس التانيه " لتمييزها عن حملة لويس التاسع على مصر اللى بتتسمى " حملة الملك لويس الأولى ". بعد ما اتنكست الحمله الصليبية السابعة فى مصر و نفد لويس التاسع بجلده من الاسر بدفع ديه مارجعش فرنسا لكن راح على عكا عشان يجهز حملة جديدة تعوضه خسارته. لويس كان ناوى يهاجم الشام لكن اخوه شارل دانجو (Charles d'Anjou) ملك سيسيليا اقنعه بإنه احسن يطلع بالحمله الجديده على تونس ، عشان يقدر شارل يحقق حاجه من مشروعاتة ضد الدوله البيزنطيه ، و يأمن ملكه فى سيسيليا ، و ينشر المسيحيه فى تونس. استغل لويس فرصة حصول مجاعة و وبا فى تونس فبعت لبابا الكاتوليك يطلب منه انه يمده بفلوس و يحمس ملوك اوروبا على المشاركه فى الحمله ، لكن معظم الملوك مابينوش اهتمام بالحمله و حتى المؤرخ جان دى جوانفيل Jean de Joinville اللى كان وياه فى الحمله السابعه على مصر مارضيش ينضم ليها ، لكن كام واحد وافقوا و كان من ضمنهم ملك انجلترا و ملك بارسلونا .